**ELŐTERJESZTÉS**

**Tiszavasvári Város Önkormányzata**

**Képviselő-testületének**

**2023. február 23-án tartandó rendes képviselő-testületi ülésére**

Az előterjesztés tárgya: **A fiatalok ösztönző és lakhatási támogatásairól szóló** **6/2021. (IV.30.) önkormányzati rendelet módosítása**

Melléklet: -

Az előterjesztés előadója: Dr. Kórik Zsuzsanna jegyző

Az előterjesztést készítette: Gazdagné dr. Tóth Marianna önkormányzati és jogi osztályvezető

Az előterjesztés ügyiratszáma: TPH/…………………./2023.

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | Szmsz 4. melléklet 1.24. pontja |
|  |  |

Az ülésre meghívni javasolt szervek, személyek:

|  |  |  |
| --- | --- | --- |
|  |  |  |
|  |  |  |

Egyéb megjegyzés:

……………………………………………………………………………………………………………………………………………………………………………………………………

Tiszavasvári, 2023. február 15.

**Gazdagné dr. Tóth Marianna**

**témafelelős**

**Tiszavasvári Város Jegyzőjétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 e–mail: tvonkph@tiszavasvari.hu**

Témafelelős: Gazdagné dr. Tóth Marianna

**E L Ő T E R J E S Z T É S**

**- a Képviselő-testülethez –**

**A fiatalok ösztönző és lakhatási támogatásairól szóló 6/2021. (IV.30.) önkormányzati rendelet módosításáról**

**Tisztelt Képviselő-testület!**

Tiszavasvári Város Önkormányzata Esély és Otthon –Mindkettő lehetséges című EFOP-1.2.11-16-2017-00009 kódszámú pályázata **2022. december 31-én befejeződött**.

**A pályázati felhívás 3.8. Fenntartási kötelezettség pontja az alábbiakat írja elő:**

„Ingatlanfejlesztés esetében a támogatást igénylő vállalja, hogy a **projekt megvalósítás befejezésétől számított 5 évig, a támogatás visszafizetésének terhe mellett funkciójában fenntartja a létrehozott fejlesztést.**

A projekt megvalósításához nélkülözhetetlen eszközök beszerzése esetén az eszközöket nem lehet eladni vagy bérbe adni, azokat rendeltetésszerűen, az eszköz jellegéből adódóan folyamatosan használatban kell tartani.

Támogatást igénylőnek biztosítania kell, hogy a projekt keretében kialakított/felújított valamennyi ingatlan a célcsoportba tartozó fiatalok (a célcsoportba tartozást a projektbe lépés időpontjában aktuális életkor) által legalább 60 hónapon keresztül lakott legyen. Erről a támogatást igénylő évente adatszolgáltatást nyújt. **A lakhatás feltételeinek meg kell egyeznie a projektidőszak alatti feltételekkel. (A lakhatásért pénzügyi ellentételezés nem szedhető, ellenben rezsi költségek fizetésére kötelezhetőek a célcsoport tagjai. A lakhatásban részesített fiatalok számára kötelező közösségi célú munka végzése a településen**.)”

Fentiek alapjánÖnkormányzatunknak a projekt megvalósítás befejezésétől számított 5 évig fenntartási kötelezettsége van a lakhatási támogatásra vonatkozóan, azaz mindent meg kell tenni annak érdekében, hogy a lakhatási támogatás keretén belül beköltözhető lakások folyamatosan lakottak legyenek. Az utóbbi hónapokban számos alkalommal került kiírásra pályázati felhívás, sokszor eredménytelenül.

A jelenleg hatályos esély otthon rendelet értelmében: Egy pályázó legfeljebb egy alkalommal részesülhet támogatásban. Ez a gyakorlatban azt jelenti, hogy egy pályázó vagy csak pénzbeli támogatásban vagy csak lakhatási támogatásban részesülhetett.

A fenntartási időszakban előírt követelmény teljesítése miatt felmerült, hogy azon személyek is részesülhessenek lakhatási támogatásban, akik korábban már pénzbeli támogatásban részesültek. Erre volt is igény a korábbi nyertes pályázók részéről. A pályázati időszak megvalósítása alatt hozni kellett a vállalt indikátorszámokat. Ha ugyanaz a pályázó részesült volna mindkét támogatásban, indikátorszámban 1 főt jelentett volna, emiatt került kizárásra ez a rendeletben. Azonban most már túl vagyunk a megvalósítási szakaszon, fenntartási kötelezettségünk van, így egyeztettünk az Irányító Hatósággal, aki a rendelet ilyen tartalmú módosításának akadályát nem látták, amennyiben a pályázó az egyéb feltételeknek megfelel (életkor, foglalkoztatási jogviszony megléte, önkéntes tevékenység vállalása stb.)

Mindezek miatt javaslom Tiszavasvári Város Önkormányzata Képviselő-testületének 6/2021. (IV.30.) önkormányzati rendelet 4.§ (2) bekezdésének módosítását az alábbira:

„4.§ (2) Az ösztönző támogatásban részesült pályázó lakhatási támogatásban is részesülhet. Nem részesíthető támogatásban az a pályázó, aki a már megállapított támogatás visszafizetésére kötelezetté vált.”

A rendelet hatálybalépését követően a lakhatási támogatásra vonatkozó pályázati felhívás már ezen módosult tartalommal kerülhet kiírásra.

**Tisztelt Képviselő-testület!**

A jogalkotásról szóló **2010. évi CXXX. tv.** 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményéről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**Fentiek alapján a rendeletmódosításnak a várható következményeiről – az előzetes hatásvizsgálat tükrében – az alábbi tájékoztatást adom:**

**Társadalmi, gazdasági, költségvetési hatásai**: Tiszavasvári Város Önkormányzata Esély és Otthon –Mindkettő lehetséges című EFOP-1.2.11-16-2017-00009 kódszámú pályázata **2022. december 31-én befejeződött**. Az Önkormányzatunknak a projekt megvalósítás befejezésétől számított 5 évig fenntartási kötelezettsége van a lakhatási támogatásra vonatkozóan, ennek teljesítése miatt vált szükségessé a rendelet módosítása. Költségvetési hatása az önkormányzatra akkor várható, amennyiben nem teljesíti a fenntartási időszakra előírt kötelezettségét.

**Környezeti és egészségi következményei**: A rendelet-tervezetnek nincs környezeti és egészségi hatása.

**Adminisztratív terheket befolyásoló hatásai**: Az adminisztratív terhek ellátása a jelenlegi hivatali állománnyal biztosított.

**A jogszabály megalkotásának szükségessége, a jogalkotás elmaradásának várható következményei:** EFOP-1.2.11-16-2017-00009 azonosítószámú pályázat keretében biztosított támogatás jogszerű és szabályszerű felhasználásnak egyik feltétele a rendeletben meghatározott tartalmak szabályozása.

**Alkalmazásához szükséges személyi, szervezeti, tárgyi és pénzügyi feltételek:** A jelenlegi feltételekhez képest többletet nem igényel.

Az önkormányzati rendeletekhez indoklási kötelezettség is társul. Az indokolásban a jogszabály előkészítőjének feladata azoknak a társadalmi, gazdasági, szakmai okoknak és céloknak a bemutatása, amelyek a szabályozást szükségesség teszik. Az indokolásban ismertetni kell a jogi szabályozás várható hatását is.

**Mindezek alapján kérem a Képviselő-testületet, hogy az előterjesztést megtárgyalni, és a rendelet-tervezetet elfogadni szíveskedjen.**

Tiszavasvári, 2023. február 15.

**dr. Kórik Zsuzsanna**

**jegyző**

**rendelet-tervezet**

**Tiszavasvári Város Önkormányzata Képviselő-testülete …/2023. (II.24.) önkormányzati rendelete**

**a fiatalok ösztönző és lakhatási támogatásairól szóló 6/2021. (IV.30.) önkormányzati rendelet módosításáról**

Tiszavasvári Város Önkormányzata Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX tv. 13.§ (1) bekezdés 15. pontjában meghatározott feladatkörében eljárva - Tiszavasvári Város Önkormányzata Képviselő-testülete szervezeti és működési szabályzatáról szóló 2/2022.(II.25.) önkormányzati rendelet 4. melléklet 1.24. pontja által biztosított véleményezési jogkörében illetékes Pénzügyi és Ügyrendi Bizottság véleményének kikérésével – a következőket rendeli el:

1. **§**

A fiatalok ösztönző és lakhatási támogatásairól szóló 6/2021. (IV. 30.) önkormányzati rendelet 4. § (2) bekezdése helyébe a következő rendelkezés lép:

„(2) Az ösztönző támogatásban részesült pályázó lakhatási támogatásban is részesülhet. Nem részesíthető támogatásban az a pályázó, aki a már megállapított támogatás visszafizetésére kötelezetté vált.”

**2. §**

Ez a rendelet 2023. március 1-jén lép hatályba.

**Szőke Zoltán Dr. Kórik Zsuzsanna**

**polgármester jegyző**

**A rendelet kihirdetve: 2023. február 24.**

**Dr. Kórik Zsuzsanna**

**jegyző**

**Általános indokolás**

Tiszavasvári Város Önkormányzata Esély és Otthon –Mindkettő lehetséges című EFOP-1.2.11-16-2017-00009 kódszámú pályázata **2022. december 31-én befejeződött**. Önkormányzatunknak a projekt megvalósítás befejezésétől számított 5 évig fenntartási kötelezettsége van a lakhatási támogatásra vonatkozóan, ennek teljesítése miatt vált szükségessé a rendelet módosítása.

**1.§-hoz**

A hatályos rendelet értelmében egy pályázó legfeljebb egy alkalommal részesülhetett támogatásban. Ez a gyakorlatban azt jelentette, hogy egy pályázó vagy csak pénzbeli támogatásban vagy csak lakhatási támogatásban részesülhetett.

A fenntartási időszakban előírt követelmény teljesítése miatt felmerült, hogy azon személyek is részesülhessenek lakhatási támogatásban, akik korábban már pénzbeli támogatásban részesültek. Erre volt is igény a korábbi nyertes pályázók részéről. A pályázati időszak megvalósítása alatt hozni kellett a vállalt indikátorszámokat. Ha ugyanaz a pályázó részesült volna mindkét támogatásban, indikátorszámban 1 főt jelentett volna, emiatt került kizárásra ez a rendeletben. Azonban most már túl vagyunk a megvalósítási szakaszon, fenntartási kötelezettségünk van. Az Irányító Hatóság nem látta akadályát a rendelet ilyen tartalmú módosításával kapcsolatban, amennyiben a pályázó az egyéb feltételeknek megfelel (életkor, foglalkoztatási jogviszony megléte, önkéntes tevékenység vállalása stb.)

Emiatt a rendelet „4.§ (2) bekezdése módosult az alábbiak szerint: Az ösztönző támogatásban részesült pályázó lakhatási támogatásban is részesülhet. Nem részesíthető támogatásban az a pályázó, aki a már megállapított támogatás visszafizetésére kötelezetté vált.”

**2.§-hoz**

Hatályba léptető rendelkezést tartalmaz.